Dôvodová  správa
Všeobecná časť

Návrh nariadenia vlády Slovenskej republiky o požiadavkách na zaistenie bezpečnostného a zdravotného označenia pri práci (ďalej len „návrh nariadenia vlády“)  predkladá  Ministerstvo práce, sociálnych vecí a rodiny SR  podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.
Príprava navrhovanej právnej úpravy je odôvodnená zrušením zákona Národnej rady Slovenskej republiky  č. 330/1996 Z. z. o bezpečnosti a ochrane zdravia pri práci v znení neskorších predpisov zákonom č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov dňom účinnosti 1. 7. 2006, čím stratí právnu oporu v súčasnosti platné nariadenie vlády Slovenskej republiky  č. 444/2001 Z. z. o požiadavkách na používanie označenia, symbolov a signálov na zaistenie bezpečnosti a ochrany zdravia pri práci, ktoré transponuje smernicu Rady č. 92/58/EHS o minimálnych požiadavkách na zaistenie bezpečnostných a/alebo zdravotných označení pri práci.  
Účelom navrhovanej právnej úpravy v súlade s citovanou smernicou je určenie všeobecných minimálnych požiadaviek na bezpečnostné a zdravotné označenie pri práci, minimálnych všeobecných požiadaviek na značky a minimálnych požiadaviek na špecifické označenie a signály.
Návrh nariadenia vlády ustanovuje  pre zamestnávateľa povinnosť zabezpečiť bezpečnostné a zdravotné označenie pri práci na pracovisku a v jeho priestoroch za určených podmienok a požiadaviek ustanovených v prílohách tohto návrhu nariadenia vlády. 
Problematiku bezpečnostného a zdravotného označenia pri práci rámcovo upravuje zákon   č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov, v ktorom sa ustanovuje povinnosť pre zamestnávateľa zreteľne označovať pracoviská a jeho priestory ako aj  zariadenia, ktoré môžu ohroziť alebo poškodiť zdravie zamestnanca a používať bezpečnostné a zdravotné označenia pri práci na zaistenie bezpečnosti a ochrany zdravia pri práci.
Návrh nariadenia vlády je v súlade s Ústavou Slovenskej republiky, ďalšími všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná,  napríklad Dohovorom Medzinárodnej organizácie práce č. 155 z roku 1981 o bezpečnosti a zdraví pracovníkov a o pracovnom prostredí.
Návrh nariadenia vlády nebude mať dopad na štátny rozpočet, rozpočty obcí a rozpočty vyšších územných celkov. Návrh nariadenia vlády nebude mať finančný, ekonomický, environmentálny vplyv, vplyv na zamestnanosť a podnikateľské prostredie, a preto sa doložka finančných, ekonomických, environmentálnych vplyvov, vplyvov na zamestnanosť  a podnikateľské prostredie nevyhotovuje. Predpokladá sa pozitívny dopad návrhu nariadenia vlády na zlepšenie stavu bezpečnosti a ochrany zdravia pri práci a následne na znižovanie počtu a závažnosti pracovných úrazov a chorôb z povolania.
Sekcia rozpočtovej politiky Ministerstva financií Slovenskej republiky v stanovisku č. MF/14900/2006 - 411 z 12. 4. 2006 oznámila, že nemá k rozpočtovým dôsledkom uvedeného návrhu nariadenia vlády pripomienky.

  

Osobitná časť

K § 1
Týmto ustanovením sa vymedzuje predmet nariadenia vlády, pojem bezpečnostné a zdravotné označenie pri práci a ustanovuje sa, na ktoré označenie sa návrh nariadenia vlády nevzťahuje.

K § 2
Zamestnávateľovi sa týmto ustanovením ukladá všeobecná povinnosť zabezpečiť bezpečnostné a zdravotné označenia pri práci na pracovisku a v jeho priestoroch, kde existuje ohrozenie života a zdravia a kde sa nebezpečenstvo nedá odstrániť alebo dostatočne znížiť prostriedkami kolektívnej ochrany alebo opatreniami, metódami alebo postupmi používanými pri organizácii práce a ukladá povinnosť vydávať pokyny pre zamestnancov o používanom označení, predovšetkým ak označenie je vo forme textu alebo symbolu a ak používanie označenia vyžaduje všeobecné alebo osobitné správanie.
Určuje sa používanie označenia platného v cestnej, železničnej, riečnej, námornej alebo leteckej doprave, ak sa táto doprava používa na pracovisku a v jeho priestoroch.

K § 3
Ustanovujú sa požiadavky na bezpečnostné a zdravotné označenie obsiahnuté v uvedených prílohách nariadenia vlády.

K § 4
Odkazuje sa na prílohu, v ktorej sa uvádza transponovaná smernica Rady preberajúca právny akt Európskych spoločenstiev.

K § 5
Navrhuje sa zrušenie nariadenia vlády Slovenskej republiky č. 444/2001 Z. z. o  požiadavkách na používanie označenia, symbolov a signálov na zaistenie bezpečnosti a ochrany zdravia pri práci.

K § 6
Navrhuje sa dátum účinnosti od 1. júla 2006 v nadväznosti na účinnosť zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov.

K prílohe č. 1
Ustanovujú sa všeobecné minimálne požiadavky na bezpečnostné a zdravotné označenie pri práci vrátane podmienok ich  používania a  ich možnej vzájomnej zámeny a kombinácií. Ustanovujú sa trvalé a dočasné označenia, bezpečnostné farby pre určité typy označenia, požiadavky na vhodné vnímanie označenia pri ich umiestňovaní, požiadavky na čistenie, kontrolovanie, opravovanie a vymieňanie značiek a signalizačných zariadení a ich udržiavanie vo funkčnom stave. 
Ustanovuje sa aj povinnosť pre zamestnávateľa označovať plochy, miestnosti alebo uzavreté priestory na skladovanie nebezpečných látok a prípravkov vhodnou výstražnou značkou. 

K prílohe č. 2
Ustanovujú sa všeobecné minimálne požiadavky na značky, ich vlastnosti a podmienky používania. Ustanovujú sa zákazové, výstražné, príkazové značky, značky pre núdzový východ, únikovú cestu, miesto prvej pomoci a značky požiarnej ochrany s ich graficky vyobrazením. Ustanovuje sa, aby piktogramy alebo symboly na značkách boli čo najjednoduchšie a aby obsahovali len nevyhnutné podrobnosti; nepatrná odlišnosť sa povoľuje, ak vyjadrujú rovnaký význam.

K prílohe č. 3
Ustanovujú sa minimálne požiadavky na označenie nádob a potrubí, okrem nádob používaných pri práci krátkodobo a ktorých obsah sa počas práce často mení. Ustanovuje sa označenie nádob obsahujúcich nebezpečné látky a prípravky, nádob používaných na skladovanie týchto nebezpečných látok a prípravkov, ako aj potrubných rozvodov a vedení, ktoré obsahujú alebo dopravujú také látky určitým piktogramom alebo symbolom. Určuje sa spôsob a miesto označovania nádob a rozvodných potrubí a vedení, ako aj skladov nebezpečných látok a prípravkov.

K prílohe č. 4
Ustanovujú sa minimálne požiadavky na označenie a umiestnenie zariadenia na ochranu pred požiarmi. Červená farba je určená na označenie zariadenia na ochranu pred požiarmi, ako aj na označenie miesta, na ktorom sa toto zariadenie nachádza. Ustanovujú sa značky na ochranu pred požiarmi, ktoré sa použijú na vyznačenie miesta uloženia zariadenia na ochranu pred požiarmi.

K prílohe č. 5
Ustanovujú sa minimálne požiadavky na vyznačenie prekážok, nebezpečných miest a komunikácii na pracovisku a v priestoroch zamestnávateľa. Určuje sa farba a spôsob takého vyznačenia so zreteľom na farbu podkladu.

K prílohe č. 6
Ustanovujú sa minimálne požiadavky na svetelné označenie. Určujú sa základné vlastnosti, ktoré musí svetelné označenie spĺňať, aby bolo dostatočne rozpoznateľné a kontrastné so zreteľom na okolité prostredie. Konkretizujú sa osobitné pravidlá používania, napr. priorita používania vysielaného prerušovaného signálu pred neprerušovaným, podmienky používania prerušovaného svetelného signálu namiesto akustického signálu alebo súčasného používania oboch signálov. Ustanovuje sa požiadavka, že zariadenie na vysielanie prerušovaného svetelného signálu  pre prípad vážneho ohrozenia musí byť pod odborným dohľadom a musí byť vybavené pomocným svietidlom.

K prílohe č. 7
Ustanovujú sa minimálne požiadavky na akustické signály. Určujú sa vlastnosti používaného akustického signálu, napr. hladina zvuku, dĺžka impulzu a intervaly medzi impulzmi alebo skupinami impulzov, výška frekvencie zvuku pri označení vyššej miery nebezpečenstva. Pre evakuáciu sa predpisuje neprerušovaný akustický signál.

K prílohe č. 8
Ustanovujú sa minimálne požiadavky na slovnú komunikáciu. Určujú sa všeobecné a osobitné pravidlá používania slovnej komunikácie vrátane použitia slov pre slovnú komunikáciu, ktoré sa musia požívať namiesto ručných signálov alebo spolu s ručnými signálmi.

K prílohe č. 9
Upravujú sa minimálne požiadavky na používanie ručných signálov. V tabuľke sa ustanovuje význam jednotlivých ručných kódovaných signálov; popisuje sa slovne význam  jednotlivých graficky zobrazených ručných signálov.

K prílohe č. 10
V súlade so zákonom č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov sa uvádza  vykonávaný právny akt Európskych spoločenstiev – smernica Rady 92/58/EHS z 24 júna 1992 o minimálnych požiadavkách na zaistenie bezpečnostných a/alebo zdravotných označení pri práci (deviata samostatná smernica v zmysle článku 16 ods. 1 smernice 89/391/EHS) publikovaná v Mimoriadnom vydaní  Úradného vestníka EÚ v roku 2004, ktorá sa týmto nariadením vlády transponuje.